정조 5년
辛丑八月十三日辰時。上御誠正閣。大臣備局堂上。引見入侍時。領議政徐命善。開城留守鄭好仁。吏曹判書李衍祥。漢城判尹金熤。行副司直徐有慶。兵曹判書李性源。戶曹判書鄭民始。咸春君李昌運。行副司直李柱國。行訓鍊院都正李敬懋。大司憲李𡊠。校理李宗燮。獻納金翊休。右副承旨徐鼎修。假注書李祖承。事變假注書李萬榮。記事官金鳳顯。別兼春秋林錫喆。纂輯堂上刑曹判書金魯鎭。戶曹參判徐有隣。兵曹參判鄭昌聖。漢城右尹洪良浩。大司成閔鍾顯。副司直李秉模。以次進伏訖。命善曰。日間聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。昨伏見夜下傳敎。則聖意每勤於憂民之意。誠不勝欽仰之忱矣。上曰。昨日初昏時所下傳敎。何爲夜始頒布乎。命善曰。三更後。臣始見之矣。上曰。近來政院擧行。何乃若是其慢忽耶。至於昨日濟州事。有所書啓。而亦以還渡江書之。海與江。不能分別。而有此誤書。至有惶恐待罪之擧。此果成說乎。命善曰。如李在學者。可謂純熟。而何以至此乎。上曰。昨日坐直。則是洪明浩。然李在學徐有防。老於政院之人。而漸不如初。每事反爲生疎。誠可怪也。上曰。嶺南道臣狀啓。卿等見之乎。初五六日風雨。官舍屋瓦。有摧落處云然否。命善曰。臣亦見之。而風勢之猛。豈至於此乎。似是過語矣。上曰。諸備堂亦見之乎。民始曰。臣亦見之。而謂甍摧瓦落云矣。上曰。以此觀之。則其風勢之浩大可知。然至於甍摧瓦落。則得無元舍頹壓之事乎。命善曰。風勢雖如此。豈至甍摧瓦落之境乎。上曰。昨見此啓。言念民事。誠爲悶切。繞壁不寐。今日之特召見卿等。將欲聞善後之道也。命善曰。農事。則只以水沈爲言云云。而豐歉間。別不明白爲言矣。上曰。風旣若此。則禾穀之致傷。必非尋常。而狀啓末段。只以水沈禾偃等閑說去者。誠可怪矣。命善曰。以上段見之。則風災若是其甚。以下段見之。則農形云云。太爲沒實。此果駭然矣。上曰。頃者嶺伯狀啓中。有惡風等句語。下語之際。不能詳察。本來若是乎。至於農形。則略略說去。太欠分明。反不如風雨之爲詳悉。未曉其意也。命善曰。一風一雨。每勤宵旰之憂。未嘗少弛。則爲道臣者。固當詳審的實。以副聖意。而風災則如是過當說去。農形則不爲詳報。實甚怪訝也。上曰。吏兵判旣經嶺伯。嶺南農形。其果聞之耶。衍祥曰。未及聞之矣。上曰。風雨爲災。禾穀盡偃。今年秋事。誠可悶也。命善曰。風不過霎時而止。則其爲災。想不大段。且八九月間。則民間每有此等騷動。而歲輒皆然。固不必以此預爲憂慮矣。似聞嶺南農形。一邑之中。一坪之內。不無豐歉顯殊處。然一邊則庶有豐登之望云矣。上曰。纂輯堂上進前。魯鎭等以次進伏。上曰。其間纂修者。爲幾何乎。魯鎭曰。自江華奉來實錄。爲三百七十卷。纂輯之役。實未易。而世祖朝實錄。今方考出矣。上曰。遠代實錄。則必爲精簡。纂修之役。似不至甚難矣。魯鎭曰。近代實錄。文雖浩煩。而多是疏章。故抄役甚易。至於遠代。則國初法制新定之時。多有可考文字。不可刪改。故抄出實難矣。上曰。國初文體。果與近來有異乎。昌聖曰。簡古質厚。無䌓氄不緊之語。實無刪潤處矣。上曰。光廟實錄抄出。何當訖工也。魯鎭曰。似於今月內。可以告成矣。上曰。典章制度。多有後考之事。別爲一冊子。謄出。可也。昌聖曰。果以後考。別爲一冊。而今方謄出矣。上曰。日昨傳敎。卿等果知之乎。卿等實有勞於是役也。時有休暇之道。然後可責實效。且陵幸當前。自明日姑停。至十七日始役。可也。僉曰。傳敎果伏見矣。謹當以十七日始役矣。上曰。懸板今已刻置。而直閣旣帶別兼。奉往本館。揭之。可也。命纂輯堂上陪進。魯鎭曰。奉出之際。事面甚重。以龍亭擧行。似好矣。上曰。從便爲之。可也。纂輯堂上先退。命戶判進前。民始進伏。上曰。此調理之劑。以此議定以入。可也。民始曰。判尹所帶職任甚重。而今方爲導駕矣。恐有掣礙之端。敢此仰達。上曰。此是一日內。可以往返。則有何所妨耶。上曰。松留隨駕乎。好仁曰。然矣。上曰。自前留守祗迎時。不立前排。而獨自祗迎。是何故也。卿等則祗迎時。排立前排。好矣。好仁曰。祗迎於班列之內。則無率前排之例。故然矣。上曰。如畿伯祗迎例。郊外祗迎。好矣。好仁曰。然則當率前排祗迎矣。上曰。金吾方有重囚。而判堂姑無出仕之期。其將何以則爲好乎。命善曰。臣於日前仰請。而未及畢說矣。今則不可不變通矣。上曰。事勢似然矣。命善曰。親祭時禮儀使。事體莫重。不可以預差替行。合有變通之道。雖以金吾事言之。議處之。每令次堂擧行。已涉苟簡。而方今重囚在囚。開坐時急。在外之人。勢難等待。禮曹判書蔡濟恭。本職及兼帶判金吾之任。一竝許遞。何如。上曰。依爲之。出擧條禮曹判書蔡濟恭本職及兼帶判義禁。竝許遞事。榻前定奪上曰。蔡濟恭頃日致仕之請。極涉過當矣。命善曰。濟恭所帶之職。俱是緊任。而不敢遽然出仕。故似是不得不有此請也。上曰。判金吾果有可合之人乎。命善曰。前吏判方在罷職中。只有黃景源韓光會數人而已矣。上曰。黃景源。則旣是耆社之臣。許多議讞。何可任之也。命善曰。不得不以正二品中陞擬矣。上曰。誰爲可合耶。命善曰。鄭尙淳金華鎭皆可。而或坐罷或在外。然則吏判甚好矣。上曰。果好矣。命善曰。見今判金吾望。極爲苟簡。若以無故人差出。則實難排擬。在前如此之時。多有筵稟加望之例。故敢此仰達矣。上曰。依爲之。出擧條命書榻敎曰。判義禁有闕代。正二品中加望。上曰。吏參差出然後。可以開政矣。仍命書傳敎曰。吏曹參判前望單子入之。萬榮承命持入。落點吏曹參判李敬養。仍命書傳敎曰。政官牌招開政。又命書傳敎曰。判義禁待下批牌招開坐。上曰。李敬養頃日處義。實爲矛盾。屢次開政之後。還復引入。果何意耶。命善曰。前吏判尙未敍用。則處義似當如是矣。上曰。是亦有可取者。不就議於知舊之間。而直情做去。豈非可尙者乎。命書榻敎曰。承旨前望單子入之。萬榮承命持入。落點徐有防。又命書傳敎曰。新除授承旨。牌招察任。命善曰。前吏曹判書洪樂性。都政時注擬。多有不審處。而輔國重臣譴罷。已至三朔。合有收敍之道。故敢達矣。上曰。然則敍用。可也。出擧條命書榻敎曰。前判書洪樂性敍用。上曰。此右副。可謂速化矣。於卿爲幾寸乎。命善曰。於臣爲九寸姪。而已經左副云。速化則莫過於此承宣矣。上曰。吏郞事。予實有未曉者耳。一經都政。輒陞應敎。旣曰名宦。不可人人而爲者。則豈可如是數遷乎。且一房陞品。則又入於承旨望。有若循次序陞者然。實無繼後之道矣。自沈念祖時已然。而其後漸成謬例。每每如此。予以謂太急矣。渠輩雖或躁進。而欲爲陞品。吏判若堅執不可。則豈有如此之弊乎。吏判旣登筵席。此後則依此爲之。勿爲數數陞品。可也。命善曰。聖敎誠至當矣。上曰。銓郞之任。乃是激濁揚淸。而近來爲銓郞者。有何修擧之事乎。予未之見矣。至於兩司亞長。亦不通擬。見今司諫。獻納之望。極爲苟簡。反不如向來不出銓郞。而吏判自當通淸之時。激揚則旣不足責之。通淸又不擧行。以此以彼。有何復舊規之效乎。當初復舊。實非予本意。伊時或以謂必有其效云云。故予亦不能自信。姑且許之。此特出於試可乃已之意。而到今無一實效。非但無效。來頭亦必有以此生弊之慮。是實爲悶矣。命善曰。當初復舊。果非聖意。臣亦豈不仰認。而以近來事觀之。則果無其效矣。上曰。又以假郞廳事言之。只差一人。六朔入直。此豈非行不得之事乎。古例則以數三人。輪回差出代直。而近來之只以一人獨直。亦豈成說乎。命善曰。一人獨直。誠爲苦役。故六朔必遷轉矣。上曰。每都目遷轉。果非古例。則何必襲謬乎。此後輪回差出。俾無永差之弊。好矣。命善曰。如是則果好矣。上曰。吏判旣承筵敎。依此爲之。可也。命善曰。銓郞事。果如聖敎。實爲可悶矣。上曰。銓郞復舊之後。不過侈其官銜而已。雖一事半事。誰果擔當乎。隨事盡分。固難責之於此等人。而如許銓郞。置之何益。雖革之。可也。命善曰。銓郞之自古沿革。每有如此之弊而然矣。上曰。自前屢復屢罷。寔由於此矣。命善曰。今番幸行時。御營廳當爲留陣。而摠戎中軍李明運。代主將又爲留陣。兄弟之一時留陣。事面殊甚未安。摠戎中軍李明運。與禁衛中軍李漢泰。姑令相換。何如。上曰。依爲之。出擧條命善曰。曾以沿邑山郡之穀。連有裒多益寡之飭。而近聞諸道。一例襲謬云。爲道臣而不遵朝令如此。寧不慨然。已往之事。雖難追究。此弊若不亟祛。雖使儲置萬斛。其將徒歸於無用而已。況今穡事。沿海遜於山郡。其在不虞之備。宜軫均儲之方。爲先出擧條。申飭諸道。使之參量轉移。毋得偏用。前頭摘奸時。如或執頉。則當該道臣。難免重究。竝以此意。一體知委。何如。上曰。各別嚴飭。可也。出擧條上曰。吏曹參判承牌後。待領相筵退。判義禁望。問議擬入事。使注書分付。可也。上曰。吏判之今年加資。亦非偶然矣。命善曰。果不偶然。吏判之今番陞秩。亦云晩矣。性源曰。海西武士。今已入來。此亦依前出付各軍門。何如。上曰。唯。上曰。戶判進前。民始進伏。上曰。璿源殿蘆簾及門帳。謹當及今修改。卿卽往奉審後。隨所入修改。明日又將齋宿于摛文院。而門路多有難便處。形止詳審後。筵奏。可也。民始曰。奉審時節次。何以爲之乎。上曰。通于守直中官陵。率郞廳奉審。而殿內則不必奉審也。民始曰。春間陵幸時。以藥院事。有騎士立撥之例矣。今番。則何以爲之乎。上曰。依前爲之。民始曰。俄聞都提調之言。則今十五日藥院亦當問安。而似在三更前後云。何以爲之乎。上曰。置之。可也。民始曰。湯劑連爲煎入矣。十五日湯劑。亦於朝前煎入乎。上曰。唯。上曰。隨駕營軍兵。待令於何時耶。性源曰。出宮正時前一刻。盡爲待令云矣。命書傳敎曰。明日親押後齋宿。仍行眞殿享事出宮。而申前服色掣肘。親押正時。以申時磨鍊。齋宿處所。摛文院爲之。該房知悉。又命書傳敎曰。明日親押後齋宿時。別雲劍外。堂上堂下侍衛。只以入直磨鍊。上曰。京畿監司入侍。仍命書榻敎曰。京畿監司入侍。萬榮承命出。與京畿監司李亨逵。偕入進伏。上曰。碑石印出本。爲幾何件乎。亨逵曰。進上爲四十件。內閣所進爲二十八件矣。上曰。此外亦有私自印出者乎。亨逵曰。私自印出。亦爲十餘件矣。上曰。果已塡朱乎。亨逵曰。昨已塡朱。卽爲奉安於碑閣矣。上曰。碑閣行路之人。可以見之乎。亨逵曰。碑閣大門。則雖於路上可見。而碑則入門然後。可以仰瞻矣。命善曰。事面重大。不可無守直之人矣。亨逵曰。以撥將仍爲守直。則似好矣。上曰。然則無妨矣。亨逵曰。大臣旣已入侍。有稟定之事矣。上曰。第陳之。亨逵曰。每當明陵幸行時。高陽境衝把所補築之役。極其浩大。儲置動費百餘石。而一經潦水。輒皆潰決。誠甚可悶。昌陵火巢內有一路。旣不迂回。且甚平坦。輦路若改以此處。則不過一次修治。永除年年補築之弊。事甚便好。而旣是昌陵火巢之內。則事體不可不一番經稟。故敢此仰達矣。上曰。依爲之。出擧條上曰。地形。何如。亨逵曰。只斫小松四五十株。則路果平夷。雖有小峴。亦不過如安樂峴矣。如入衝把所一年之費。可以永久無弊矣。命善曰。畿伯所奏。誠好矣。上曰。畿伯甚綜核。故凡事。皆多如此。誠可尙也。命善曰。畿伯於今番碑役。不用儲置。多有自備取用云矣。亨逵曰。別無自備。而臣營有略干財力。故從中拮据取用矣。上曰。今番陵幸。所入儲置爲幾何乎。亨逵曰。似不下於七八百石矣。上曰。各陵展拜。尙今未遑。門年則自可應行。京畿儲置。不可不節用。而雖近陵。一番幸行。所費至八百石之多。誠悶矣。命善曰。經宿動駕。則又不啻千石而已矣。上曰。畿伯例於晝停所待令。而今番則多有擧行事。回鑾時。待令於衝把所。可也。上曰。今番風雨後。禾稼必多傷損。且陵幸當前。治道之際。不無侵傷之慮。其間可以刈穫耶。亨逵曰。風雨別無大段被災處。道路亦甚廣闊。斷無害穀之慮。而中稻今始刈食矣。上曰。延曙碑閣。乃何邑所管乎。亨逵曰。似是楊州地矣。上曰。延曙碑閣。今番道路檢飭時。亦爲着審。明日復命。可也。命退。上曰。捕將進前。敬懋等進伏。上曰。草供持入乎。敬懋曰。持入矣。命鼎修讀奏。上曰。此罪人捕捉時。何以捉得云耶。敬懋曰。前牧使已爲捉囚。故自獄中捉來云矣。上曰。州縣新官及宣傳官捕校。一時入去島中。得無騷撓云乎。昌運曰。島民盡爲畏慴云矣。上曰。島民亦皆知有此事而有此擧乎。命善曰。渠等雖甚愚迷。豈不知有此事乎。鼎修讀奏訖。上曰。自今以後。則明義錄雖毁之。可也。大燮逆節。本極凶惡。豈有一分可生之道。當初處分。特出寬貸。使之尙今偃息於島中。則今此李光復之往來相結。狼藉交通。是何等罪惡。而爲今日臣子者。苟有痛惡凶逆之心。則其於究問之際。固當各別盤覈。詳細捧招。而今者所捧草供。全不成說。其所發問。旣極歇後。又其納供。如是草草。誠極萬萬駭然。爲捕將者。如知逆賊之爲可惡。則豈敢如是乎。罪人情節。一不究問。只以其所發明數語。登諸草供。此何道理。此罪人旣是前牧使之傔人。則大燮之爲凶逆。渠豈有不知之理。而如是交通。綢繆爛漫者。究厥情狀。是何等罪犯。而旣無一言半辭之反履究覈。只以泛然捧供。苟知有明義錄義理。安敢乃爾乎。此莫非時日稍久。人心易懈。以懲討一事。擔却一邊。不知有忠逆之分故然矣。若於丁酉年間。有此等獄事。則其所覈治之道。豈如是乎。予所寒心者。義理由是而不明。隄防由此而漸壞。將至於忠逆不分之境矣。命善曰。今此捧供。果極草草。此罪人所犯何如。而捕將之擧行。若是慢忽乎。實爲駭然矣。上曰。此莫非近來人心狃安。隄防蕩然而然。實非細憂矣。捕將苟知君讎國賊之必可討。則焉敢如是乎。命善曰。至於忠逆二字。乃是人鬼生死關頭。孰敢歇後。而大抵人心。久而漸懈。恬嬉成習而然。此則果如聖敎。實非細憂矣。上曰。國家之設置捕廳。乃所以譏詗罪人。究覈情節。而今者如許捕將。將焉用哉。近來紀綱。雖甚解弛。於此等處。決不可不嚴處。兩捕將爲先拿問定罪。斯速退去。可也。仍命書榻敎曰。左右捕將。一竝拿問定罪。鼎修曰。左右捕將拿問定罪事。命下矣。在前如此之時。有曾經大將兼察之例。今番。何以爲之乎。敢稟。上曰。摠戎使牌招。姑令兼察。可也。出擧條命書榻敎曰。摠戎使李柱國牌招。左右捕將出代間。姑令兼察。命退。諸臣以次退出。